google/wiki40b huggingface dataset:
Instone Air Line

Historie

S. Instone & Company Limited, et rederi etablert av  Sir Samuel Instone hadde drevet en privat rute fra Cardiff via London (Hounslow Heath Aerodrome) til Le Bourget lufthavn siden 1919. I april 1920 ble det en offentlig rute mellom  London og Paris under navnet Instone Air Line. I 1920 ble det første selskap som transporterte en veddeløpshest og 1.januar 1922 introduserte selskapet uniformer til sine piloter og stab. (Instone er antatt å ha gjort dette). Instone startet en London to Køln - Butzweilerhof Airport i mai 1922. London-Paris ruten ble nedlagt i oktober 1922 på grunn av konkurranse. I 1923 anbefalte en regjeringsoppnevnt komite at viktige britiske flyselskap skulle slå seg sammen og danne et finansielt sterkt selskap, og sette det istand til å foreta nødvendige utvidelser. Som resultat av denne anbefaling ble Imperial Airways dannet 1. april 1924 ved å overta materiell, stab og rutene til Handley Page Transport, Instone Air Line, Daimler Airway og British Marine Air Navigation Co Ltd.
Det foreligger en bok : Early Birds - Air Transport Memories 1919-1924 av Alfred Instone (utgitt av Western Mail & Echo, Cardiff, 1938)
Dylan McGowan

Landslaget

13. juni 2017 fikk han sin første landskamp for Australia mot Brasil.
Han ble tatt ut i Australias tropp til FIFA Confederations Cup 2017 i Russland.
Østre Aker

Østre Aker er et sogn og et tidligere lensmannsdistrikt i Oslo som omfatter området sør og øst for det tidligere Kristiania. Østre Aker kirke på Ulven er sognets kirke som ble innviet allerede året før sognet ble opprettet i 1861 etter at det tidligere sognet Aker ble delt i Vestre Aker og Østre Aker. Østre Aker, som lå i Aker kommune, grenset den gangen til Oppegård i Oppegård og Ski i Ski i sør, Lørenskog i Lørenskog og Skedsmo i Skedsmo i øst, Nittedal i Nittedal og det som den gangen var Oslo i nord og Vestre Aker og Nesodden i Nesodden i vest. Rodeløkka, Kampen, og deler av Gamlebyen ble skilt ut i forbindelse med at disse områdene ble en del av Oslo ved byutvidelsen i 1878. Nordstrand ble skilt ut som et eget sogn i 1906. Etter sammenslåingen med Oslo i 1948 har 17 andre sogn blitt skilt ut.
Lensmannsdistriktet Østre Aker varte fram til sammenslåingen med Oslo.
NM i svømming 1950

NM i svømming 1950 ble arrangert på Ingierstrand bad i Oppegård 4.-6. august 1950.
Stark Raving Dad

Handling

Etter at Bart vasket den røde capsen sin blant Homer hvite skjorter, er Homer tvunget til å gå med en rosa skjorte på jobb. Homer nekter og mener det er for femi, men Marge argumenterer for at mange går med rosa skjorte på jobb. Mr. Burns overvåker arbeiderne når de kommer inn gjennom porten til bygningen. Alle andre, bortsett fra Homer, har hvit skjorte. Han blir kategorisert gal og gitt 20 spørsmål relatert hans helse. Han lar Bart fylle dem ut, noe som går riktig galt. Homer blir sendt på mentalsykehus, der han deler celle med John Jay Smith, som tror han er Michael Jackson.
Marge kommer for å besøke Homer og overbeviser at problemene er skapt av Bart. Legene blir overrasket over at det finnes en «Bart», og lar Homer gå. Homer får et skriftlig bevis, nesten som et diplom, at han er sane (fornuftig) og har det med i senga. John skal bo hos familien Simpson for noen dager, og Bart meddeler dette til hele byen. Når «Michael Jackson» kommer, blir Bart skuffet, han ligner ikke i det hele tatt.
Imens har Lisa bursdag, uten at Bart har husket det. Lisa blir veldig lei seg, og Bart spør «Michael» om hjelp. «Michael» sier at han alltid skrev en sang til søsknene sine da han var liten, og de to sammen skriver en sang til Lisa. Rundt da får «Michael» tilbake selvtilliten og røper at han egentlig er Leon Kompowsky, en vanlig person fra New Jersey.
MS «Concorde II»

MS «Concorde II» er et motorskip bygget i 1988 for P/R Concorde (Jan Tor Haaland), Stavanger. Skipet gikk i flåten til Hardanger Sunnhordlandske Dampskibsselskap (HSD) som «Tranen» fra 1991 til 1995. I dag er den i flåten til Stavangerske/Fjordservice/Rødne som MS «Lyse Ekspress».
Berserk mot Nordpolen

Berserk mot Nordpolen er en dokumentarserie som gikk på NRK TV fra 10. september 2003, regissert av Kaare Skard, Jarle Andhøy og Håkon Noodt.
Serien følger Alex Rosén, Jarle Andhøy, Espen Tarberg og David Mercy på deres reise i en seilbåt av typen Albin Vega. Turen gikk over to sesonger, somrene 2001 og 2002. Underveis besøkte følget Færøyene, Nord-Norge, Svalbard og seilte gjennom Kvitsjøen og kanalen til St. Petersburg, og tilbake til Færøyene. Den samme reisen er beskrevet i boken Med Berserk til Valhall. Jarle Andhøy, som var kaptein ombord, ble senere domfelt og bøtelagt for å for å ha gått i land på Svalbard uten forsikring, og for å ha søkt kontakt med isbjørn. For det siste forholdet ble også David Mercy ettersøkt i Norge.
Padling under Asialekene 2002

Padling under Asialekene 2002. Padling var en av flere sporter under Asialekene 2002 i Busan i Sør-Korea. Konkurransene ble avviklet i perioden 10. til 12. oktober. Det ble konkurrert ti øvelser for menn og tre for kvinner. 107 utøvere fra fjorten nasjoner deltok og Kina ble beste nasjon med åtte gullmedaljer foran Kasakhstan med tre.
Sikkert som Banken

Sikkert som Banken er det fjortende albumet til Håkon Banken. Etter tre utgivelser på det lille forlaget Schlager87, var Håkon Banken på nytt i rampelyset, denne gangen med en nyinnspilling av tolv av de mest kjente låtene fra hans tidligste produksjon på Arne Bendiksen A/S. Det nye plateselskapet som signerte kontrakt med Banken, Sonet, lanserte han over hele landet, og ga ut albumet både på CD og kassett, og igjen kunne Håkon Banken glede seg over hyggelige salgstall.
Rappell

Rappell innebærer å fire seg ned i bratt terreng eller bygningsfasader ved hjelp av et tau, med dertil egnede hjelpemidler. Det finnes flere måter å gjennomføre en rappell på, avhengig av tilgjengelig utstyr og terrengets og situasjonens karakter.
Bond-hendelse

Bond-hendelser er nordatlantiske klimasvingninger som opptrer i holocen med en hyppighet på 1 470 ± 500 år. Åtte slike hendelser er identifisert.
De maksimale temperaturutslagene i en Bond-syklus er anslagsvis rundt 15–20% av temperaturforskjellene mellom en glasial og en interglasial.

Definisjon

Gerard C. Bond  ved  Columbia Universitys Lamont-Doherty Earth Observatory var den første som beskrev disse klimaendringene i vitenskapelig litteratur. Bond baserte seg på undersøkelser av petrologiske drivismarkører i Nord-Atlanteren, dvs. studier av variasjoner i sammensetningen av masse som er blitt fraktet med isfjell og avsatt på havbunnen når isen smeltet.

Beskrivelse

Bond-hendelsene kan være en interglasial pendant til Dansgaard-Oeschger-hendelsene som opptrådte under siste istid, men mens istidshendelsene bekreftes av iskjernestudier og er en etablert teori, er det mindre sikkert at disse syklusene fortsetter inn i holocen. Bond et al. (1997) argumenterer for holocene klimasvingninger med en periode nær 1 470 ± 500 år i det nordatlantiske området. Deres syn er at de fleste, kanskje alle, Dansgaard-Oeschger-hendelsene skjedde med en 1 500-års rytme og at også senere hendelser som eksempelvis den lille istid og starten på  yngre dryas hører til disse svingningene.
De Nordatlantiske isfjell-bårne hendelsene (ice-rafting events) korrelerer med de fleste svake asiatiske monsunhendelsene de siste 9 000 årene samtidig som de korrelerer med de fleste ørkenspredningsperiodene i Midtøsten de siste 55 000 årene (både Heinrich- og Bond-hendelser). Det er også klare indikasjoner på at vegetasjonen i Nord-Amerika har variert med en periode på ≈1 500 år.
1 500-syklusene viser ikke-lineære egenskaper og stokastisk resonans, det vil si at selv om noen av enkelttilfellene i mønsteret er betydelige klimatiske hendelser, kan andre være lite markerte.
Årsaker og avgjørende faktorer for 1 500-syklusene blir for tiden undersøkt; forskerne konsentrerer oppmerksomheten om variasjoner i solkonstanten og om større endringer i den atmosfæriske sirkulasjonen. Bond-hendelsen kan også korrelere med månens 1 800 års tidevannsyklus.
Federalnaja Sluschba Ochrany

Federalnaja Sluschba Ochrany (FSO), kyrillisk: Федеральная служба охраны, er en russisk paramilitær politistyrke med ansvar for å beskytte landets statsledelse, herunder Russlands president, samt visse føderale eiendommer. FSO ble etablert 27. mai 1996, men har sin historie tilbake til det sovjetiske KGBs niende direktorat.
FSO har mellom 20 000 og 30 000 uniformerte tjenestemenn, og i tillegg flere tusen sivilkledde tjenestemenn. En egen avdeling, Kreml-regimentet, ivaretar sikkerheten i Kreml og sørger for seremoniell støtte ved høytidelige begivenheter. FSO har vide fullmakter til å utføre overvåkning, ransaking og pågripelser, og kan instruere andre føderale myndigheter.
Konservativ kristendom

Kristenkonservative bevegelser

Kristenkonservative bevegelser og organisasjoner er spesielt utbredt i USA der de har stor politisk innflytelse. Tilhengerne av Det republikanske parti har som regel en mer uttalt tilknytning til kristenkonservative miljøer enn tilhengerne av Det demokratiske parti. I Norge er det også grupperinger som har et uttalt kristenkonservativt ståsted. Det gjelder for eksempel Kristent Konservativt Parti som ble stiftet i 1965 og slått sammen med Samlingspartiet Ny Fremtid  til Kristent Samlingsparti i 1998. Det Kristne Samlingsparti stilte til valg ved stortingsvalget 1993 med liste bare i Vest-Agder, mens partiet De Kristne fikk to representanter i kommunestyret i Bømlo kommune i 2011.
Også pinsebevegelsen beskrives ofte som kristenkonservativ.
World Class Championship Wrestling

World Class Championship Wrestling (WCCW), også kjent som World Class Wrestling Association (WCWA), var et fribryterforbund som eksisterte fra 1966–1990. Forbundet var eid av den legendariske Von Erich-familien, med Fritz Von Erich i førersetet. World Wrestling Entertainments fribryter Undertaker startet sin karriere i WCCW hvor han ble trent opp av Don Jardine under artistnavnet The Punisher.
Claffo

Claffo (Claffone), d. etter 500, var konge over langobardene i andre halvdel av det femte århundre. Han etterfulgte sin far Gudeoc og de tilhørte det letingiske dynasti som var oppkalt etter Gudeocs farfar Lethu.
Langobardene var et germansk folkeslag som var på vandring sørover og østover i Europa tidlig i folkevandringstiden. De nevnes allerede hos den romerske historikeren Tacitus i hans bok Germania fra 98 e. Kr. og de ble av ham betegnet som dyktige krigere.
På Claffos tid hadde langobardene migrert fra Sør-Skandinavia eller Nord-Tyskland langs Elben og bosatt seg i et område som var forlatt av rugierne i den romerske provinsen Noricum i det nåværende Østerrike.
Dichelus

Utseende

Artene i denne slekten er overflatisk svært like på artene i slekten Heterochelus. Små til middelsstore, kraftige oldenborrer, hannene med kraftig forstørrede bakbein. Kroppen har mørk grunnfarge men er mer eller mindre tett kledt med lysere skjell.

Levevis

De voksne billene er dagaktive og finnes helst på blomster, der de eter pollen og nektar.

Utbredelse

Slekten er utbredt i Afrika, mest i den sørlige delen.
Emigrate (Zotora)

Presseomtale

"Tryllekunst – En rett ut sakt fenomenal musikkopplevelse skapt av en drammenser. Om du er på utkikk etter musikk som virkelig tar deg med på en reise hvor kroppen slapper av, men underbevisstheten er våken og «på tå hev», da er Zotora mannen for deg. Spesiell musikk, men du verden så elegant" (DTBB)
"Musikalsk angrep på sjela – Du får lyst til og danse, skrike, ja virkelig slippe urinstinktene løs. Dette er en bra plate. Lyden av Zotoras instrument, didjeridoo ligger som en tjukk tåke over alle sporene. Men det er andre instrumenter som får spille hovedrollen. Det gjør platen ekstra spennende. Alt i alt er dette en plate det er verd og kjøpe. Ikke fordi du nødvendigvis er så interessert i Australsk urkultur, eller transcendentale opplevelser. Men fordi du liker bra musikk" (Varden)
Indre Hebridene

De Indre Hebridene (skotsk-gælisk: Na h-Eileanan a-staigh) er en gruppe øyer på den skotske vestkysten, sørøst for de Ytre Hebridene. Disse to øygruppene utgjør til sammen Hebridene.
Øyene deles tradisjonelt inn i de nordlige og de sørlige Indre Hebridene. De nordlige tilhører regionen Highland, mens de sørlige tilhører Argyll and Bute. Blant de nordlige ligger den største av øyene, Skye, og flere mindre øyer, deriblant Rona, Raasay, Scalpay, Soay, Rùm, Eigg, Canna, Sanday og Muck. De sørlige øyene inkluderer blant annet Mull, Coll, Tiree, Ulva, Iona, Staffa, Colonsay, Oronsay, Jura og Islay.
Coelocorynus hiermeieri

Utseende

En middelsstor (ca. 15 millimeter), avlang, nokså blank, brunrød gullbasse. Kroppsformen er nokså jevnbred, beina ikke spesielt lange. Hannene har fire rundede tenner på clypeus ("snuten") og en uthulning foran på pronotum. Hannen har også at kort, litt flatt horn i pannen. Pronotum er spredt og grovt punktert, tettere punktert i uthulningen. Dekkvingene har markerte punktrader.

Levevis

Disse artene lever i fjellområder. Larvene utvikler seg inne i døde, mosekledte trestammer, både stående og liggende.

Utbredelse

Arten lever i Etiopia.
Gabriel Bibron

Liv og virke

Han foretok zoologiske ekspediskoner tilk Italia og Sicilia. Årene 1827 til 1833, under den greske revolusjon, deltok Gabriel Bibron på den franske vitenskapelige ekspedisjon i Peloponnes-landskapet Morea i Hellas. Han arbeidet ved Muséum national d'histoire naturelle og klassifiserte sammen med André Marie Constant Duméril et stort antall reptiler.
Blant hans ikke-franske kolleger og kontakter var Thomas Bell og John Edward Gray.
Han døde i forholdsvis ung alder (42 år) av tuberkulose.

Ekteskap

I april 1826 giftet han seg med Louise Rousseau; i februar 1842 giftet han seg på nytt med Jeanne Belloc, søster til maleren Jean-Hilaire Belloc.
Gaukhei

Gaukhei er en turisthytte i Setesdalsheiene drevet av DNT Sør.
Hytta ble bygget i 1898. På Gaukhei er det 41 sengeplasser. Hytta er betjent i sommersesongen og påsken.
Fugløysundet

Fugløysundet er et sund i Karlsøy og Skjervøy kommuner som skiller Vannøya på vestsiden fra Arnøya på østsiden. Fugløysundet er omkring 25 kilometer langt, og forbinder Lopphavet i nord med Ullsfjorden i sør.
Limestone kullkraftverk

Limestone kullkraftverk er et kullkraftverk ved Jewett i Leon County i delstaten Texas i det sørlige USA. Det har en installert produksjonskapasitet på 1 706 MW, fordelt på 2 blokker/turbiner. Operatør er energiselskapet NRG Energy Co.
Anlegget ble bygget ut i årene omkring 1980–1986. Brenselkilden er sub-bitumenøst kull. 
Utslippene av CO₂ i 2006 var totalt 13 055 769 tonn.
Membranofon

En membranofon er ethvert musikkinstrument som lager lyd primært gjennom å vibrere en utspent membran. Det er en av fire hovedkategorier av instrumenter i det originale Hornbostel-Sachs-systemet for klassifisering av musikkinstrumenter.
De fleste membranofoner er trommer. Hornbostel-Sachs inndeler trommer i tre hovedtyper: slagtrommer, der skinnet slås med en stikke, hånden eller noe annet; strengetrommer, hvor en knyttet streng som er festet til skinnet dras slik at den fører sine vibrasjoner over på skinnet; og friksjonstrommer, hvor en slags gnidebevegelse forårsaker at skinnet vibrerer (en vanlig type har en stikke ført gjennom et hull i skinnet som dras frem og tilbake).
I tillegg til trommer fins et annet slags membranofoner, kalt sangmembranofoner, hvor den best kjente av dem er kazooen. Disse instrumentene modifiserer en lyd som har oppstått i en annen lydkilde, vanligvis den menneskelig stemme, gjennom å la et skinn vibrere etter den og slik forandre klangen.
Willie Adler

Biografi

Willie Adler er selvlært. Han er kjent for sin meget spesielle spillestil, 
med en rask og stødig høyre hånd, og eksepsjonelle og utradisjonelle 
riff, og store variasjoner innenfor hver enkelt sang han har skrevet.
Willie er nå sponset at ESP guitars, og har skiftet over fra Framus-gitarene
han brukte på "Ashes Of The Wake" til nye ESP-er på Sacrament og Wrath.
Asker kirkegård

Asker kirkegård ved Asker kirke er fra middelalderen eller tidligere, og gravhauger utenfor er fra vikingtiden og kanskje enda tidligere. Området er på 80 dekar med 8 200 graver. Utvidelser skjedde i 1997 og 2005. Dette var den eneste kirkegården i Asker inntil Østenstad kirkegård ble vigslet i 2008.
Syrefly

Utseende

Et middelsstort (vingespenn 36–39 mm), kraftig, mørkegrått nattfly med et karakteristisk vingemønster. Forkroppen er brunsvart med en M-formet, lysbrun tegning midt på ryggen. Forvingen er mørkt skifergrå med svartkantede nyre- og ringmerker, ved bakhjørnet er det et stort, lyst brungrått felt som er avgrenset av en svart bølgelinje. Det er også et, mer diffust, lyst felt ved vingespissen. De lyse feltene har noen mørkere lengdestreker. Vingefrynsene langs ytterkanten er mørkt gråbrune med ca. 8 hvite, kileformede flekker. Bakvingen er grå.

Levevis

Syreflyet kan finnes både i åpen skog og på urterike enger. Larvene lever på syrer (Rumex spp.) og tungras (Polygonum spp.). Den ovenvintrer som en puppe i bakken. De voksne sommerfuglene flyr om natten i juni–august.

Utbredelse

Syreflyet er utbredt i Europa, unntatt lengst i nord, i det vestlige Asia og i det østlige Nord-Amerika. I Norge finnes den på Sørlandet og det sørlige Østlandet, det nordligste kjente funnet er fra Nes i Buskerud.
Compagnie Française des Mines de Bamble

Compagnie Française des Mines de Bamble var et fransk gruveselskap som i en periode var Norges største industriforetak. Det hadde skaffet seg retten til sølv- og kobberutvinning i Kviteseid og drev apatittutvinning i Bamble, lenger sør i Telemark.
På 1800-tallet skjedde det en «industriell revolusjon» i Bamble. Det var bl.a apatittforekomstene ved Feset som ga grunnlaget for virksomheten til gruveselskapet. Virksomheten gikk lokalt under navnet Ødegården Verk. Dette var også navnet på poststedet helt fram til det ble nedlagt midt på 1990-tallet.
Gull var mer interessant enn apatitt, og franskmennene kjøpte seg inn i Blika gruver i Svartdal i Seljord i begynnelsen av 1880-tallet, og som de opererte fram til århundreskiftet.
På det mest intense hadde de 350 mann (1880) i arbeid som produderte 10 000 tonn årlig. Fire innslag i fire nivåer – til sammen 900 meter.
I 1897 oppførte de driftsbygninger, og smelteovn var på plass året etter. Men gruven hadde ikke stor nok avkastning til at franskmennene kunne fortsette. Etter noen år solgte de den til norske kreditorer.
Egeerhavet

Etymologi

I oldtiden fantes det forskjellige forklaringer på navnet Aegean (Egeer). Det ble sagt at havet hadde navnet etter en by; Aegae, etter en amasonedronning ved navn Aegae som druknet i havet og etter Aegeus, Theseus' far, som druknet seg i havet da han trodde sønnen var død. En mulig etymologi er fra roten Αιγ- (Aeg-) som betyr bølge, altså bølget hav som i αιγιαλός (aighialos).

Kultur

Egeerhavet var fødested for to av oldtidens store sivilisasjoner – minoerne på Kreta og mykenerne på Peloponnes. Senere utviklet bystatene Athen og Sparta seg sammen med mange andre og dannet den greske sivilisasjonen. Egeerhavet har senere vært befolket av persere, romere, bysantinere, venetianere, seljuktyrkere og osmaner.
Det originale demokratiet ble utviklet rundt Egeerhavet, som tillot kontakt mellom flere forskjellige sivilisasjoner i det østlige Middelhavet.

Øyene i Egeerhavet

Øyene i Egeerhavet kan deles inn i sju grupper: Trakiahavgruppen, den østegeiske gruppen, de nordre Sporadene, Kykladene, De saroniske øyer, Dodekanesene og Kreta. Ordet arkipel ble opprinnelig brukt på disse øygruppene. Mange av øyene eller øygruppene i Egeerhavet er forlengelser av fjellkjeder på fastlandet. En fjellkjede danner i forlengelsen Khíos, en annen går over Euboia (nå Évvia) og danner Samos, en tredje fjellkjede går gjennom Peloponnes og Kreta til Rhodos og skiller Egeerhavet fra Middelhavet.
Mange av øyene har trygge havner og bukter, men navigasjon mellom øyene er generelt ganske vanskelig. Flere av øyene er vulkansk, og noen av øyene har rike forekomster av marmor og jern. De største øyene har fruktbare daler og sletter. To av øyene i Egeerhavet med noenlunde betydelig størrelse tilhører Tyrkia: Bozcaada (gresk: Τένεδος, Tenedos) og Gökçeada (gresk: Ίμβρος, Imvros).
Caprona

Utseende

Middelsstore, bredvingede, brune til gyllent fargede smygere med hvite eller sølvfargede flekker på vingene.

Levevis

Larvene lever på planter i slektene Dombeya og Grewia (kattostfamilien).

Utbredelse

Slekten er utbredt i Afrika og Sørøst-Asia.
Bryting under Middelhavslekene 1993

Bryting under Middelhavslekene 1993. Bryting var en av flere sporter under de tolvte middelhavslekene som ble arrangert i Languedoc-Roussillon i Frankrike i perioden 16. til 27. juni 1993. Det var tolvte gangen som bryting var med på programmet under middelhavslekene. Det ble konkurrert i ti vektklasser i fristil og ti i gresk-romersk stil, kun for menn. Tyrkia ble beste nasjon med ti gullmedaljer foran Frankrike med fire.
Billy-sur-Aisne

Befolkningsutvikling

Antall innbyggere i kommunen Billy-sur-Aisne
Referanse: INSEE
Ytre Sogn

Ytre Sogn er en betegnelse på områdene rundt ytre del av Sognefjorden. Distriktet omfatter kommunene Gulen, Solund, Hyllestad, Høyanger, Vik og Balestrand. Den andre delen av Sogn heter Indre Sogn.
Ytre Sogn har et samlet areal på 3 256 km² og 12 620 innbyggere pr. 1. januar 2018.

Stortingsvalgene 1906-1918

Ytre Sogn var en valgkrets i Nordre Bergenhus amt ved stortingsvalgene fra 1906 til 1918. Ved disse stortingsvalgene praktiserte man en valgordning med direkte flertallsvalg i enmannskretser. Ytre Sogn valgte således én representant og én personlig vararepresentant.
Valgkretsen Ytre Sogn bestod av herredene Leikanger, Balestrand, Vik, Kirkebø/Kyrkjebø, Lavik, Hyllestad, Brekke og Gulen med rundt 17 000 innbyggere og 9 000 stemmeberettigede etter innføringen av kvinnelig stemmerett.
Phoenicococcidae

Utseende

Phoenicococcus marlatti er en liten skjoldlus, voksne hunner ca. 1,5 mm lange, ovale og noe flate. De er røde eller rødbrune på farge, gjerne mer eller mindre dekket av et hvitt vokslag, men dette slites lett av. Beina er helt bortreduserte og av antennene er det bare ett lite ledd igjen.

Levevis

Som mange andre skjoldlus, går utviklingen gjennom tre nymfestadier hos hunnene og fem hos hannene. Under gunstige forhold tar hele livssyklusen ca. 60 dager, og man finner gjerne flere overlappende generasjoner sammen. Denne arten lever på palmer, helst på daddelpalmer (Phoenix spp.) men også på andre arter. Skjoldlusene sitter helst på de lyse områdene ved roten av palmebladene, men kan også finnes på avdekte røtter.

Utbredelse

I dag er Phoenicococcus marlatti vidt utbredt, og forekommer i Nord- og Sør-Amerika, Palearktis og Sørøst-Asia. Trolig stammer den opprinnelig fra Nord-Afrika, men er spredt vidt med palmer som har blitt transportert av mennesker.
I Europa finnes den i sørvest.
Krapyl

Krapyl er et nedsettende uttrykk som brukes om et forkastelig, usselt kryp av et menneske, og ordet er synonymt med pakk, pøbel og utskudd. Ordet kom til dansk og norsk fra franske crapule, etter det latinske crapula (uttales med lang a i første stavelse) som betyr «rus» eller «ørske». Dette ordet var igjen et låneord fra det greske κραιπαλη (kraipale), som var dannet av καρα, «hode», + παλλειν, «å ryste». På gresk betyr ordet bakfyllebetingede hodesmerter. I dette ligger det at det tilsvarende svenske og finske ordet krapula bærer betydningen «bakfyll».